हम यह भूल जाते हैं कि हर भाषा का विकास एक विशिष्ट सांस्कृतिक परिवेश में होता है । अतः भाषा की यह नियति बन जाती है कि वह केवल भाषा न रहकर अपनी संस्कृति की वाहिका बने । अंग्रेजी भी ‘ अंग्रेजियत ‘ की संवाहिका है । इसीलिए अंग्रेजी अपनाने के बाद हम रामनवमी, कृष्ण जन्माष्टमी , गाँधी जयंती, नेहरू जयंती जैसी ” जन्मदिन ” मनाने की अपनी परम्परा भूलकर परिवार में जन्मदिन नहीं, ” बर्थ-डे ” मनाते हैं और इसके लिए सारी भारतीय मिठाइयों को धता बताकर अंग्रेजी मिठाई ” केक ” लाते हैं । उसे भी उसी तरह काटते हैं जिस तरह अंग्रेजों के यहाँ काटा जाता है और फिर अनिवार्य हो जाता है अंग्रेजी में ” हैपी बर्थ डे टु यू ” गाना तथा एक का जूठा टुकड़ा दूसरे को खिलाना । हमारे यहाँ तो हर शुभ अवसर पर दीपक के रूप में ज्योति जलाई जाती है, पर जन्मदिन जैसे शुभ अवसर पर मोमबत्ती ( ज्योति ) जलानी चाहिए या बुझानी चाहिए – इस पर हम विचार तक नहीं करते क्योंकि हमने अंग्रेजी परम्परा की ज्यों की त्यों नक़ल करना ही प्रगति की निशानी मान लिया है । जिस अंग्रेजी को कभी “ ज्ञान – विज्ञान की खिड़की “ बताया गया था, उसी खिड़की से आए अंधड़ ने घर का सारा सामान अस्त – व्यस्त कर दिया है, पर लोग इसे ही गति और प्रगति का पर्याय बता रहे हैं. सामान्य जन अपनी दुर्गति को भूलकर इसे ही अपनी सद्गति मानने के लिए विवश हो गया है ।